O operatoare dintr-o secție de vot din Cluj-Napoca a fost reclamată că are decolteul prea adânc. O altă reclamație vizează o secție în care majoritatea membrilor a vrut să asculte muzică.

Reprezentanții BEJ Cluj au declarat pentru Mediafax că o femeie a sunat la BEJ să reclame că o operatoare care aduna date într-o secție de votare din Cluj-Napoca este îmbrăcată indecent, având un decolteu „prea adânc, cu dantelă neagră”.

„Sesizarea care nu s-a confirmat”, au spus reprezentanții BEJ Cluj.

Potrivit acestora, o altă sesizare a fost din partea unei membre a unui partid dintr-o secție de votare de la sat, care a sunat spunând că majoritatea membrilor din secție a vrut să asculte muzică, iar pe ea o deranja acest lucru.

„Muzica a fost oprită în secția respectivă”, au adăugat reprezentanții BEJ Cluj.

La nivelul județului Cluj au fost deschise, duminică, 664 de secții de votare.